તસવીરોનો શોખ રાજકારણીઓને હોય તે સ્વાભાવિક છે. પ્રથમ વડા પ્રધાન જવાહરલાલ નહેરુની જેટલી સારીનરસી તસવીરો છે (તેઓ ધૂમ્રપાન કરતા હોય કે તેમની સાથે સ્ત્રી હોય તેવી તસવીર પણ છે) તેટલી કદાચ બીજા કોઈ મોટા રાજકારણીની ભાગ્યે જ હશે. તે પછી અત્યારે વડા પ્રધાન નરેન્દ્ર મોદી પણ સતત કેમેરા કૉન્સિયસ રહે છે. થોડાં વર્ષો પહેલાં તેઓ ફેસબુકના સીઇઓ માર્ક ઝુકરબર્ગ કેમેરામાં વચ્ચે આવતા હતા તો તેમને બાજુમાં ખસેડતા હોય તેવો વિડિયો ખૂબ પ્રસારિત થયો હતો. તેમની આ ચેષ્ટાની તરફેણ અને ટીકા બંને થઈ હતી. પરંતુ હવે સાદગીમાં માનતા, સાદી સાડી અને સ્લિપર પહેરતાં, પશ્ચિમ બંગાળનાં મુખ્ય પ્રધાન મમતા બેનર્જી પણ આ પ્રકારની ચેષ્ટામાંથી બાકાત રહી શક્યા નથી. વડા પ્રધાન નરેન્દ્ર મોદી પશ્ચિમ બંગાળ ગયા હતા ત્યારે નરેન્દ્ર મોદીની આગળ રાજ્યપાલ ઊભા હતા. ઓન કેમેરા રેકૉર્ડ થયેલા વિડિયોમાં, મમતા રાજ્યપાલને બાજુએ ખસેડી રાજ્યપાલ, મોદી અને મમતા ત્રણેય કેમેરામાં આવી શકે તેવી ચેષ્ટા કરતાં નજરે પડ્યાં હતાં.